Na osnovu Odluke Vlade Bosansko-podrinjskog kantona Goražde o davanju saglasnosti na „Program podrške razvoju poduzetništva i obrta za 2015.godinu“ broj:03-14-727/15 od 19.05.2015. godine i poglavlja 10.2. Programa, Ministarstvo za privredu Bosansko-podrinjskog kantona Goražde raspisuje:

**D R U G I J A V N I P O Z I V**

**za dostavljanje prijava (projekata i zahtjeva) za odabir korisnika** **sredstava za finansiranje po „Programu podrške razvoju poduzetništva i obrta za 2015. godinu“**

**I PREDMET JAVNOG POZIVA**

 Predmet Javnog poziva je prikupljanje prijava apliciranih putem aplikacione forme za dostavljanje prijedloga projekata i aplikacione forme za dostavljanje zahtjeva za odabir korisnika sredstava po „Programu podrške razvoju poduzetništva i obrta za 2015. godinu“. Sredstva su planirana u Budžetu Ministarstva za privredu Bosansko-podrinjskog kantona Goražde za 2015. godinu („Službene novine Bosansko-podrinjskog kantona Goražde“, broj 2/15), na ekonomskom kodu 614500 POD003- Subvencije za podsticaj razvoja poduzetništva i obrta, u visini od 50.000 KM.

**II NAZIV POSEBNOG CILJA PROGRAMA, KRITERIJI I KORISNICI SREDSTAVA**

**Poseban cilj br.1 - Start UP podrška za prvu registraciju obrtničke djelatnosti u cilju otvaranja novih**

 **radnih mjesta**  **8.000,00 KM**

**(Prvi poseban cilj)**

U okviru prvog posebnog cilja obezbijedit će se start UP podrška za prvu registraciju obrtničke djelatnosti u cilju otvaranja novih radnih mjesta i unaprjeđenja obrtničke djelatnosti na prostoru Bosansko-podrinjskog kantona Goražde. Podrška po ovom posebnom cilju se neće pružiti u oblasti trgovinske, ugostiteljske i poljoprivredne djelatnosti zbog nedovoljne visine planiranih sredstava u budžetu resornog ministarstva kao i zbog velikog broja poduzetnika registrovanih na prostoru Bosansko-podrinjskog kantona Goražde u prethodno navedenim djelatnostima.

Podrška će se prioritetno pružiti u vidu podsticaja za prvu registraciju obrtničke djelatnosti u cilju otvaranja novih radnih mjesta i unapređenja obrtničke djelatnosti na prostoru Bosansko-podrinjskog kantona Goražde.

U okviru ovog posebnog cilja podrška će se pružiti u vidu sufinansiranja rashoda vezanih za prvu registraciju obrtničke djelatnosti, rashoda vezanih za izvođenje građevinskih radova neophodnih za pokretanje obrta kao i rashoda koji se odnose na nabavku materijala i opreme koji su neophodni za pokretanje obrta.

**Kriteriji za izbor projekata:**

Prioritetne aktivnosti i mjere koje imaju prednost za učestvovanje u programu u okviru ovog posebnog cilja su:

* otvaranje novih obrta u 2015. godini, osim obrta u trgovačkoj, ugostiteljskoj i poljoprivrednoj djelatnosti,
* registracija obrta,
* nabavka mašina, uređaja i ostale opreme, izvođenje građevinskih radova i nabavka materijala koji su neophodni za pokretanje novog obrta,
* zapošljavanje novih radnika.

Za prvu registraciju obrtničke djelatnosti u cilju otvaranja novih radnih mjesta primjenjivat će se finansijski kriterij od maksimalno 4.000 KM državne pomoći po jednom novootvorenom obrtu, za sufinansiranje prethodno navedenih prioritetnih aktivnosti po ovom posebnom cilju.

**Korisnici sredstava:**

* poslovni subjekti koji su prvi put registrovani za obrt u 2015.godini i imaju rješenje o registraciji koje je izdao nadležni općinski te da im je prebivalište (registracija) na prostoru Bosansko-podrinjskog kantona Goražde i da nisu registrovani za trgovinsku, ugostiteljsku i poljoprivrednu djelatnost,
* poslovni subjekti koji ispunjavaju opšte i posebne uslove predviđene programom,
* poslovni subjekti koji su dostavili dokaz o upošljavanju minimalno jednog radnika ili vlasnika obrta na neodređeno vrijeme,
* poslovni subjekti koji su dostavili izjavu da će se baviti registrovanim obrtom minimalno tri godine od momenta dodjele sredstava po ovom programu i
* poslovni subjekti koji su osigurali vlastito učešće u finansiranju projekta u iznosu od minimalno 20%.

**Poseban cilj br.3**- **Pružanje pomoći za unapređenje i očuvanje postojećeg obrta te**

 **prevazilaženje poteškoća u radu**  **21.264,00 KM**

**(Treći poseban cilj)**

U okviru trećeg posebnog cilja obezbijedit će se podrška poduzetnicima i obrtnicima, starim zanatima i obrtnicima u niskoakumulativnim djelatnostima za unapređenje i očuvanje postojećeg obrta i prevazilaženje poteškoća u radu

Podrška će se prioritetno pružiti u vidu sufinansiranja nabavke mašina, uređaja, ostale opreme i repromaterijala, rekonstrukcije i investicionog ulaganja u objekte sa ciljem prevazilaženja problema za obavljanje obrta i omogućavanja dugoročnog stabilnog poslovanja poduzetnika i obrtnika, starih zanata i obrtnika u niskoakumulativnim djelatnostima.

**Kriteriji za izbor projekta:**

Prioritetne aktivnosti i mjere koje imaju prednost za učestvovanje u programu u okviru ovog posebnog cilja su:

* očuvanje postojećeg obrta i prevazilaženje poteškoća u radu,
* nabavka mašina, uređaja, ostale opreme i repromaterijala u cilju očuvanja postojećeg obrta,
* rekonstrukcija i investiciono ulaganje u objekte sa ciljem prevazilaženja problema za obavljanje obrta i omogućavanja dugoročnog stabilnog poslovanja poduzetnika i obrtnika, starih zanata i obrtnika u niskoakumulativnim djelatnostima.

Aplikanti u prijedlozima projekata apliciranim putem zahtjeva za sredstvima mogu predvidjeti i implementaciju ostalih aktivnosti i mjera koje su povezane sa ovim posebnim ciljem programa.

Po ovom posebnom cilju aplicira se isključivo putem aplikacione forme za zahtjeve i vlastita sredstva aplikanta nisu obavezna ali su poželjna.

Za pružanje pomoći za unapređenje i očuvanje postojećeg obrta te prevazilaženje poteškoća u radu primjenjivat će se finansijski kriterij do 1.500 KM državne pomoći za sufinansiranje prethodno navedenih prioritetnih aktivnosti po ovom posebnom cilju.

**Korisnici sredstava:**;

* poslovni subjekti koji imaju rješenje o registraciji za obrt i srodne djelatnosti koje je izdao nadležni općinski organ u 2014. godini i ranije i da im je prebivalište (registracija) na prostoru Bosansko-podrinjskog kantona Goražde te da nisu registrovani za trgovinsku, ugostiteljsku i poljoprivrednu djelatnost,
* poslovni subjekti koji ispunjavaju opšte i posebne uslove predviđene programom,
* poslovni subjekti koji su namjenski utrošili sredstva odobrena od strane Ministarstva za privredu Bosansko-podrinjskog kantona Goražde u periodu od protekle tri godine ukoliko im je takva pomoć dodjeljena,
* poslovni subjekti koji su dostavili dokaz da u momentu podnošenja aplikacije imaju

 minimalno jednog i maksimalno četiri stalno zaposlena radnika na neodređeno vrijeme

 (Spisak uposlenih radnika matične evidencije zaposlenih) i

* poslovni subjekti koji nisu koristili sredstva po programu podrške razvoju poduzetništva i obrta u 2014. godini

**III PRAVO UČEŠĆA**

Pravo učešća po ovom Javnom pozivu imaju svi pravni subjekti koji ispunjavaju opće i posebne uslove u skladu sa programom i koji su navedeni kao potencijalni korisnici sredstava u okviru svakog posebnog cilja.

**IV SADRŽAJ PRIJAVE ZA UČEŠĆE NA JAVNOM POZIVU ZA DODJELU FINANSIJSKIH SREDSTAVA**

Prijava mora biti urađena sadržajno po zahtjevanim elementima iz aplikacione forme i u skladu sa procedurama apliciranja navedenim u „Programu podrške razvoju poduzetništva i obrta za 2015.godinu“.

Prijavu razmatra komisija za izbor korisnika sredstava, ako su dostavljeni:

* popunjeni obrasci aplikacione forme za projekte i aplikacione forme za zahtjeve,
* potrebna dokumentacija kojom se dokazuje ispunjavanje općih i posebnih uslova po navedenom posebnom cilju programa i
* ostala dokumentacija koja može uticati na vrednovanje i ocjenu aplikacija u skladu sa „Programom podrške razvoju poduzetništva i obrta za 2015.godinu“.

Popis potrebne dokumentacije za navedene posebne ciljeve programa, dat je uz aplikacionu formu za projekte i aplikacionu formu za zahtjeve koje je propisalo resorno ministarstvo.

Aplikanti koji su odbijeni po prvom Javnom pozivu, a čija je pojedinačna dokumentacija ispravna, ne moraju istu ponovo dostavljati već samo preostalu dokumentaciju koja nije bila ispravna i koja se traži uz aplikacionu formu za projekte i zahtjeve.

Prijave koje nisu podnešene u skladu sa procedurama apliciranja navedenim u „Programu podrške razvoju poduzetništva i obrta za 2015.godinu“ bit će odbijene i neće biti predmet daljeg razmatranja komisije za izbor korisnika sredstava. Sva priložena dokumenta moraju biti izdana od strane nadležnih organa. Priložena dokumenta ne smiju biti starija od 3 (tri) mjeseca od dana objavljivanja ovog poziva na internet stranici Ministarstva za privredu Bosansko-podrinjskog kantona Goražde i oglasnoj tabli resornog ministarstva. Sve priložene kopije dokumenata moraju biti ovjerene od strane nadležnih upravnih organa ili notara ovjerom ne starijom od 3 (tri) mjeseca od dana objavljivanja Javnog poziva na internet stranici Ministarstva za privredu Bosansko-podrinjskog kantona Goražde i oglasnoj tabli resornog ministarstva.

**V KRITERIJI ZA OCJENU PRIJAVE I IZBOR KORISNIKA**

Izbor korisnika finansijskih sredstava vrši komisija za izbor korisnika sredstava, koja ima zadatak da, u skladu sa procedurama apliciranja, selekcije i evaluacije projekata i zahtjeva za sredstvima navedenim u „Programu podrške razvoju poduzetništva i obrta za 2015.godinu“ izvrši ocjenu i rangiranje korisnika grant finansijskih sredstava.

Komisiju za izbor korisnika sredstava imenuje ministar za privredu Bosansko-podrinjskog kantona Goražde.

**VI NAČIN PREUZIMANJA POTREBNE DOKUMENTACIJE**

 Potrebnu dokumentaciju za učešće na Javnom pozivu, pripremilo je Ministarstvo za privredu Bosansko-podrinjskog kantona Goražde i ista se može preuzeti sa internet stranice Ministarstva [www.mp.bpkg.gov.ba](http://www.mp.bpkg.gov.ba).

**VII NAČIN PODNOŠENJA PRIJAVE**

 Prijave sa odgovarajućom dokumentacijom šalju se preporučenom poštom u zapečaćenim kovertama na adresu:

**Ministarstvo za privredu Bosansko-podrinjskog kantona Goražde**

**ul M.Tita 13, Goražde 73000**

sa naznakom**:**

**za Javni poziv za odabir korisnika sredstava po „Programu podrške razvoju poduzetništva i obrta za 2015. godinu“ , poseban cilj broj \_\_\_\_\_\_\_\_**

**„NE OTVARAJ“**

Na poleđini koverte obavezno navesti naziv – ime podnosioca prijave, adresu i kontakt telefon i ovjeriti pečatom poslovnog subjekta.

 Rok za dostavu prijava je 15 (petnaest) dana od dana objavljivanja Javnog poziva na internet stranici Ministarstva za privredu Bosansko-podrinjskog kantona Goražde i oglasnoj tabli resornog ministarstva, a krajnji rok je 25.11.2015. godine (srijeda) do 16,00 sati.

Prijave primljene nakon isteka roka bit će odbačene i neće biti predmet razmatranja.

U postupku Javnog poziva Ministarstvo ne snosi nikakve troškove učesnicima u Javnom pozivu, te zadržava pravo da u slučaju opravdanosti prijavu prihvati, odbije ili poništi Javni poziv.

 Prispjela dokumentacija neće se vraćati.

**VIII OSTALE ODREDBE**

 Sa podnosiocima prijava čiji se projekti i zahtjevi odobre Ministarstvo za privredu Bosansko-podrinjskog kantona Goražde potpisuje Ugovor o utrošku financijskih sredstava, kojim će se definisati međusobna prava i obveze ugovornih strana, a posebno način i dinamika korištenja dodijeljenih finansijskih sredstava, te nadzor nad utroškom istih u skladu sa „Programom podrške razvoju poduzetništva i obrta za 2015. godinu“.

Nakon provedene administrativne procedure, Ministarstvo za privredu Bosansko-podrinjskog kantona Goražde će obavijestiti sve aplikante o rezultatima administrativne provjere.

 Podnosioci prijava čije se prijave odbace ili odbiju, mogu uložiti prigovor Ministarstvu za privredu Bosansko-podrinjskog kantona Goražde u roku od sedam dana od dana objave rang liste na internet stranici Ministarstva [www.mp.bpkg.gov.ba](http://www.mp.bpkg.gov.ba) radi provjere činjenica i objektivnosti ocjene prijava.

Konačnu odluku o prijedlogu rang liste donosi ministar, a konačnu saglasnost na spisak korisnika sredstava dostavljen od strane resornog ministarstva daje Vlada Bosansko-podrinjskog kantona Goražde.

Sve dodatne informacije vezane za ovaj Javni poziv mogu se dobiti svakim radnim danom na broj telefona: 038/224-264, u vremenu od 11-16 sati.

Broj: 04-14-620-12/15 **M I N I S T A R**

Goražde, 06.11.2015.godine \_\_\_\_\_\_\_\_\_\_\_\_\_\_\_\_\_\_\_\_\_\_

 mr.sci. Esed Radeljaš